Uppsalan kokous

Uppsalan kokous oli Ruotsin Uppsalassa maaliskuussa 1593 järjestetty kirkolliskokous, joka vakiinnutti luterilaisuuden Ruotsin valtionuskonnoksi.Tietosanakirja (1919), s. 240–241  Runeberg.org. Viitattu 20.7.2020.Upsalan kokouksen päätös Suomen evankelis-luterilainen kirkko. Viitattu 20.7.2020.

Tausta
Luterilainen uskonpuhdistus oli käynnistynyt Ruotsissa jo Kustaa Vaasan aikana, mutta katolilaisia tapoja suosinut kuningas Juhana III oli antanut Ruotsin kirkolle vuonna 1577 punaisena kirjana tunnetun uuden jumalanpalvelusjärjestyksen, joka palautti käyttöön osia katolisesta messusta. Juhana III:n kuoltua vuonna 1592 hallitsijaksi tuli hänen poikansa Sigismund, joka oli samalla Puolan kuningas ja siten katolilainen. Ruotsissa heräsi pelkoja, että Sigismund saattaisi käynnistää maassa vastauskonpuhdistuksen. Sigismundin kanssa vallasta kilpaillut Juhanan nuorempi veli Kaarle-herttua kutsui yhdessä Ruotsin valtaneuvoston kanssa koolle sääty- ja kirkolliskokouksen Uppsalaan.Jorma Keränen: ”Kustaa Vaasa ja uskonpuhdistuksen aika”, s. 158–159 teoksessa Suomen historian pikkujättiläinen. WSOY 1987.

Kokous ja sen päätökset
Ruotsin piispat, rovastit ja joukko muita papiston edustajia kutsuttiin Uppsalaan 25. helmikuuta 1593 päättämään kirkollisista opeista ja seremonioista, yleisestä kurista ja järjestyksestä sekä piispanvaaleista. Paikalle saapui yli 300 pappia ja neljä piispaa sekä muiden säätyjen kuten aatelin ja porvariston edustajia. Kokouksen avasi valtakunnankansleri Nils Gyllenstierna 1. maaliskuuta Kaarle-herttuan ja valtaneuvoston läsnäollessa. Puheenjohtajaksi valittiin teologian professori Nicolaus Olai Bothniensis.Nordisk familjebok (1911), s. 506–507  Runeberg.org. Viitattu 20.7.2020.

Uppsalan kokous hyväksyi Augsburgin tunnustuksen Ruotsin kirkon ohjenuoraksi. Siitä sekä vanhemmista ekumeenisista uskontunnustuksista poikkeava opetus kiellettiin. Juhana III:n punaisen kirjan liturgia hylättiin. Vanhempi vuoden 1571 kirkkojärjestys palautettiin voimaan. Katolisuuden ohella kielletyksi tuli myös kalvinismi, vaikka kokouksen järjestäneen Kaarle-herttuan tiedettiin olevan mieltynyt siihen.Mirkka Lappalainen: Susimessu – 1590-luvun sisällissota Ruotsissa ja Suomessa, s. 103–104. Siltala, Helsinki 2009. Kokous päätti myös, että katolilainen Sigismund voitaisiin kruunata Ruotsin kuninkaaksi vain, mikäli hän antaisi säädyille vakuutuksen valtakunnan uskonnon pitämisestä ennallaan ja vahvistaisi Uppsalan päätökset muuttamattomina. Muilta vieraan uskon tunnustajilta kiellettiin toimiminen valtakunnan viroissa. Lisäksi kokous päätti Uppsalan yliopiston uudelleenavaamisesta ja valitsi 15. maaliskuuta Abraham Angermannuksen Ruotsin arkkipiispaksi. Kokouksen päätökset hyväksyttiin Kaarle-herttuan, valtaneuvoston ja muiden osallistujien nimissä 20. maaliskuuta. Kopioita Uppsalan päätöksestä lähetettiin paikallisen papiston ja säätyjen hyväksyttäviksi ja allekirjoitettaviksi Ruotsin maakuntiin.

Suomalaiset
Suomesta Uppsalan kokoukseen osallistuivat Turun piispa Eerik Sorolainen ja 12 muuta pappia. Myös suomalainen Petrus Melartopaeus kuului osallistujiin. Piispa Sorolainen joutui esittämään Uppsalassa julkisen anteeksipyynnön siitä, että oli hyväksynyt punaisen kirjan käytön. Turussa järjestettiin myöhemmin samana vuonna pappeinkokous, jossa 253 suomalaista pappia sekä kymmeniä muiden säätyjen edustajia hyväksyi ja allekirjoitti Uppsalan päätöksen.

Muuta
Uppsalan kokousta pidettiin niin merkittävänä tapahtumana Ruotsin historiassa, että sen muistoa juhlittiin näyttävästi tasavuosina 1693, 1793 ja 1893. Uppsalan päätöksen alkuperäinen pergamenttiasiakirja on nykyään Ruotsin valtionarkiston kokoelmissa.

Kansainvälisessä kirjasarjassa Corpus Christianorum julkaistaan ​​kokouksen päätöksestä kriittinen painos sekä yksityiskohtainen englanninkielinen selostus.”Concilium Upsaliense 1593" edidit Oloph Bexell:  Corpus  Christianorum. Conciliorum Oecumenicorum Generaliumque Decreta. Editio critica. VI/1/2. Synods of the Churches of and after the Reformation. The Dawn of the Reformation (16th–17th Centuries).Curantibus O. Bexell et al. Edidit A. Melloni, Brepols 2023, s. 916–927.

Lähteet

Luokka:Kirkolliskokoukset
Luokka:Ruotsin historia
Luokka:Uppsalan historia
Luokka:1593
Luokka:Uskonpuhdistus Ruotsissa